[{"text_idx": "#000001", "text": "Cyhoeddi rhaglen ddeddfwriaethol Llywodraeth Cymru"}, {"text_idx": "#000002", "text": "Diwygio yw prif nod Biliau Llywodraeth Cymru a gaiff eu cyflwyno yng Nghymru dros y flwyddyn nesaf."}, {"text_idx": "#000003", "text": "Wrth gyhoeddi ei flaenoriaethau deddfwriaethol, dywedodd y Prif Weinidog y bydd y biliau\u2019n gwneud newid cadarnhaol i bobl Cymru."}, {"text_idx": "#000005", "text": "Bil Bysiau i ddiwygio a gwella gwasanaethau bysiau.\nBil Diogelwch Tomenni nas Defnyddir a fydd yn arwain y gad o ran rheoli hen domenni gwastraff.\nBil i wireddu ymrwymiad y Llywodraeth i leihau\u2019r diffyg democrataidd yng Nghymru a datblygu system etholiadol sy\u2019n addas ar gyfer yr unfed ganrif ar hugain.\nBil Cyllid Llywodraeth Leol i ddiwygio systemau\u2019r dreth gyngor ac ardrethi annomestig fel y byddant yn gyson a\u0302 newidiadau yn amodau\u2019r farchnad ac yn gallu ymateb yn well i\u2019r pwysau y mae pobl a sefydliadau\u2019n eu hwynebu."}, {"text_idx": "#000006", "text": "Caiff Bil i ddiwygio\u2019r Senedd ei gyflwyno yn yr hydref, gan ddarparu cyfle i greu Senedd fodern, sy\u2019n gallu cynrychioli pobl Cymru\u2019n well, gyda rhagor o bwerau i graffu, gwneud deddfau, a dwyn y Llywodraeth i gyfrif."}, {"text_idx": "#000007", "text": "At hynny, caiff bil ei gyflwyno, gan adeiladu ar sail y darpariaethau yn y Bil i ddiwygio\u2019r Senedd, i ddechrau defnyddio cwota\u0302u rhywedd ar gyfer pobl sy\u2019n ceisio cael eu hethol i\u2019r Senedd, gyda\u2019r nod o sicrhau bod ein Senedd yn cynrychioli\u2019r bobl y mae\u2019n eu gwasanaethu\u2019n well."}, {"text_idx": "#000008", "text": "Ymrwymodd y Prif Weinidog hefyd i gyflwyno deddfwriaeth bwysig i sicrhau nad oes modd gwneud elw drwy ofal plant sy\u2019n derbyn gofal, yn ogystal a\u0302 deddfwriaeth i gyflwyno taliadau uniongyrchol ar gyfer gofal iechyd parhaus a gwneud diwygiadau i helpu\u2019r gweithlu i weithredu\u2019n fwy effeithiol."}, {"text_idx": "#000009", "text": "\u201cYn ystod y flwyddyn hon i ddod, bydd pwyslais parhaus ar ddiwygio er mwyn gwneud newidiadau cadarnhaol ym mywydau pobl Cymru."}, {"text_idx": "#000010", "text": "\u201cDyma raglen ddiwygio uchelgeisiol a radical, a fydd yn moderneiddio rhannau o\u2019n system drethi a\u2019n system etholiadol, yn sicrhau ein bod yn rhoi anghenion plant sy\u2019n derbyn gofal uwchben elw, ac yn creu Senedd sy\u2019n adlewyrchu Cymru heddiw."}, {"text_idx": "#000011", "text": "\u201cBydd ein diwygiadau\u2019n trawsnewid gwasanaethau bysiau, yn rhoi mwy o ddewis i bobl ynghylch sut maent yn teithio, ac yn ein helpu i symud tuag at wireddu ein huchelgais o sicrhau miliwn o siaradwyr Cymraeg erbyn 2050.\u201d"}, {"text_idx": "#000012", "text": "Y tu hwnt i\u2019r rhaglen 12 mis a gyhoeddwyd gan y Prif Weinidog heddiw, bydd blaenoriaethau deddfwriaethol y Llywodraeth ar gyfer gweddill tymor y Senedd yn cynnwys biliau i wireddu ymrwymiadau yn y Rhaglen Lywodraethu a\u2019r Cytundeb Cydweithio a\u0302 Phlaid Cymru sy\u2019n ymwneud a\u0302 digartrefedd a diogelwch adeiladau, ardoll ymwelwyr, twristiaeth, treth, trafnidiaeth, yr amgylchedd a chyfiawnder."}, {"text_idx": "#000013", "text": "Caiff rhagor o filiau cydgrynhoi eu cyflwyno yn ystod tymor y Senedd hon hefyd er mwyn gwneud cyfreithiau Cymru\u2019n fwy hygyrch. Bydd y Cwnsler Cyffredinol yn rhannu rhagor o fanylion am y cynlluniau hyn fel rhan o\u2019i adroddiad cynnydd blynyddol ar y rhaglen hygyrchedd."}, {"text_idx": "#000014", "text": "Cyhoeddir gan Cyfryngau Cymru Cyf."}, {"text_idx": "#000015", "text": "Nid yw'r farn a amlygir yn erthyglau unigol y cyhoeddiad hwn o angenrheidrwydd yn cynrychioli barn y cyhoeddwyr"}, {"text_idx": "#000017", "text": "Mae'r safbwyntiau a fynegwyd yma yn eiddo i'n defnyddwyr ac nid o reidrwydd yn adlewyrchu barn Y Cymro neu unrhyw gwmni yn gysylltiedig a Y Cymro."}]